Avainsanat

Tiivistelmä



Avainsanat

1 Muutoksenhaku - Uusien perusteiden esittäminen käsittelyn kuluessa - Peruste, johon on ensimmäisen kerran vedottu vastausvaiheessa ja joka erottamattomasti liittyy ensimmäisen oikeusasteen tuomioistuimen hylkäämään perusteeseen - Tutkimatta jättäminen

(Yhteisöjen tuomioistuimen työjärjestyksen 42 artiklan 2 kohta ja 118 artikla)

2 Oikeudenkäyntimenettely - Uusien perusteiden esittäminen käsittelyn kuluessa - Vahingonkorvauskanne - Perustelut, joilla muutetaan yhteisön vastuun perustetta - Oikeuden menetys

(Yhteisöjen tuomioistuimen työjärjestyksen 42 artiklan 2 kohta; ensimmäisen oikeusasteen tuomioistuimen työjärjestyksen 48 artiklan 2 kohta)

3 Yhteisön oikeus - Periaatteet - Puolustautumisoikeuksien noudattamisen ulottuvuus lainsäädäntömenettelyssä

4 Yhteisön oikeus - Periaatteet - Perustavanlaatuiset oikeudet - Yhteisöjen tuomioistuimen kannanotto säädöksen pätevyydestä - Pätevyyttä ei voitu riitauttaa toimenpiteen soveltamistilanteen osalta

5 Yhteisön oikeus - Periaatteet - Luottamuksensuojan ulottuvuus - Yhteistä markkinajärjestelyä koskevien säännösten muuttaminen - Toimielinten harkintavalta - Taloudellisen toimijan väitteellä vahinkojen laajuudesta ei ole merkitystä arvioitaessa sitä, onko toimijalle syntynyt perusteltu luottamus

(Neuvoston asetus N:o 404/93)

6 Sopimussuhteen ulkopuolinen vastuu - Edellytykset - Lainvastaisuus - Vahinko - Syy-yhteys - Jos yksi näistä edellytyksistä jää täyttymättä, koko vahingonkorvausvaatimus hylätään

(EY:n perustamissopimuksen 215 artiklan toinen kohta (josta on tullut EY 288 artiklan toinen kohta)

7 Maatalous - Yhteinen markkinajärjestely - Banaanit - Asetus N:o 404/93 - Toimijan käsite - Riittävän täsmällinen määritelmä - Täytäntöönpanovallan delegointi komissiolle - Pätevyys

(EY:n perustamissopimuksen 145 artikla (josta on tullut EY 202 artikla); neuvoston asetus N:o 404/93)

Tiivistelmä

1 Valituksen yhteydessä on jätettävä tutkimatta sellainen peruste, johon on ensimmäisen kerran vedottu vastauskirjelmän yhteydessä ja jossa on kysymys seikasta, joka on välttämättömällä ja suoralla tavalla yhteydessä perusteeseen, jonka valittaja on aikanaan esittänyt ensimmäisen oikeusasteen tuomioistuimessa ja jota se ei kuitenkaan ole ottanut uudestaan valitusperusteeksi. Jos tällainen peruste otettaisiin tutkittavaksi, merkitsisi tämä näet sitä, että valittaja saisi ensimmäisen kerran vastausvaiheessa arvostella sitä, että ensimmäisen oikeusasteen tuomioistuin hylkäsi perusteen, johon valittaja oli vedonnut ensimmäisen oikeusasteen tuomioistuimessa, vaikka mikään ei estänyt valittajaa esittämästä tällaista perustetta sen yhteisöjen tuomioistuimelle osoittamassa valituskirjelmässä.

2 Silloin kun yhteisöltä vaaditaan vahingonkorvausta lainvastaisen toimenpiteen vuoksi, perusteluja, joilla muutetaan yhteisön korvausvastuun varsinaista syytä, on pidettävä sellaisena uutena perusteena, johon vetoaminen oikeudenkäynnin kuluessa on kielletty, kun perusteluissa kysymys on vastuun syntymisestä lainvastaisen lainsäädäntötoimenpiteen vuoksi, eikä se seikka, että myös tämä peruste pohjautuu perustamissopimuksen 215 artiklaan (josta on tullut EY 288 artikla), poista siltä sen luonnetta uutena perusteena.

3 Perustamissopimuksen tiettyyn artiklaan perustuvassa yhteisön oikeuden toimenpiteen antamismenettelyssä yhteisön lainsäätäjää velvoittavat ainoastaan kyseisessä artiklassa määrätyt kuulemisvelvoitteet. Tältä osin perustamissopimuksen 173 artiklan neljännestä kohdasta (josta on muutettuna tullut EY 230 artiklan neljäs kohta) ei voida johtaa jonkinlaista oikeutta tulla kuulluksi ennen luonteeltaan normatiivisen toimenpiteen antamista. Sama pätee kuulemiseen yhteisön lainsäädäntömenettelyssä, jossa annettavat säädökset edellyttävät talouspoliittisia valintoja ja joita yleisesti sovelletaan asianomaisiin toimijoihin nähden, koska oikeuskäytännön mukaan eräiden toimenpiteiden osalta noudatettava oikeus kuulluksi tulemiseen on silloin, kun toimenpide koskee suoraan ja erikseen kantajia.

4 Vaikka perustavanlaatuisten oikeuksen kunnioittaminen velvoittaa paitsi yhteisön lainsäätäjää myös niitä viranomaisia, joiden tehtävänä on yhteisön lainsäätäjän antamien normatiivisten toimenpiteiden täytäntöönpano, yhteisöjen tuomioistuimen kannanotto normatiivisen toimenpiteen pätevyydestä perustavanlaatuiset oikeudet huomioon ottaen kattaa kuitenkin myös tällaisen säädöksen soveltamisen konkreettiseen yksittäistapaukseen, joten säädöksen pätevyyttä ei voida kyseenalaistaa sovellettaessa sitä konkreettisiin tilanteisiin.

5 Siitä huolimatta että luottamuksensuojan periaate on yksi yhteisön perustavanlaatuisista oikeusperiaatteista, taloudelliset toimijat eivät voi perustellusti luottaa sellaisten olosuhteiden säilymiseen, joiden muuttaminen on yhteisön toimielinten harkintavallassa, ja tämä pätee erityisesti alalla, jota koskevat esimerkiksi yhteiset markkinajärjestelyt, joita jatkuvasti mukautetaan taloudellisessa toimintaympäristössä tapahtuneisiin muutoksiin. Tältä osin väite niiden vahinkojen laajuudesta, jotka kyseisellä alalla annetun asetuksen soveltaminen taloudelliselle toimijalle on aiheuttanut, ei voi missään tapauksessa saattaa kyseenalaiseksi arviota, jonka mukaan toimivaltaisen viranomaisen menettely ei ole voinut synnyttää asianomaisissa perusteltua luottamusta tietynlaisen tilanteen pysyvyyteen tai siihen, että tietynlaisista toimenpiteistä myöhemmin tultaisiin säätämään.

6 Yhteisö on perustamissopimuksen 215 artiklan toisessa kohdassa (josta on tullut EY 288 artiklan toinen kohta) tarkoitetussa sopimussuhteen ulkopuolisessa vastuussa ainoastaan, jos kaikki seuraavat edellytykset täyttyvät: yhteisön toimielinten moitittu toiminta on lainvastaista, vahinkoa on tosiasiallisesti syntynyt ja toiminnan ja väitetyn vahingon välillä on syy-yhteys. Jos yksi näistä edellytyksistä jää täyttymättä, vahingonkorvausvaatimus on kokonaisuudessaan hylättävä, eikä ole tarpeen tutkia sopimussuhteen ulkopuolisen yhteisön vastuun muita edellytyksiä.

7 Neuvosto on banaanialan yhteisestä markkinajärjestelystä annetussa asetuksessa N:o 404/93 määritellyt riittävän täsmällisesti tässä asetuksessa tarkoitetun toimijan käsitteen, joten neuvosto on perustamissopimuksen 145 artiklan (josta on tullut EY 202 artikla) mukaisesti voinut pätevästi delegoida komissiolle näin vahvistettujen oikeussääntöjen täytäntöönpanon kannalta tarpeellisen toimivallan.